b'\n_START_ARTICLE_\nVelika nagrada Meksika 2018.\n_START_PARAGRAPH_\nVelika nagrada Meksika (Formula 1 Gran Premio de M\xc3\xa9xico 2018) je bila devetnaesta utrka prvenstva Formule 1 2018. Trka\xc4\x8di vikend vo\xc5\xbeen je od 26. listopada do 28. listopada na stazi Hermanos Rodr\xc3\xadguez u Meksiku, a pobijedio je Max Verstappen u Red Bullu.\n_START_SECTION_\nIzvje\xc5\xa1taj\n_START_PARAGRAPH_\nPirelli je za ovu utrku odabrao supersoft, ultrasoft i hypersoft gume. Brendon Hartley je dobio novi aerodinami\xc4\x8dki paket, koji je uklju\xc4\x8divao nove usmjeriva\xc4\x8de zraka iza prednjih kota\xc4\x8da i dora\xc4\x91eno prednje krilo, na svom STR13 bolidu.\n_START_SECTION_\nTreninzi\n_START_PARAGRAPH_\nPrvi slobodni trening_NEWLINE_Tijekom prvog slobodnog treninga, Lando Norris je vozio McLaren MCL33 umjesto Fernanda Alonsa, Nicholas Latifi je sjeo za upravlja\xc4\x8d bolida Force India VJM11 umjesto Estebana Ocona, dok je Charlesa Leclerca zamijenio Antonio Giovinazzi u Sauberu C37. Prva mjerena vremena su zabilje\xc5\xbeili Kimi R\xc3\xa4ikk\xc3\xb6nen i Sebastian Vettel, gdje je Nijemac bio za desetinku br\xc5\xbei od Finca. Unato\xc4\x8d tome, Vettel je preko radija javljao svojoj mom\xc4\x8dadi kako se javlja velika degradacija hypersoft guma. Daniel Ricciardo je nakon toga uspio odvoziti najbr\xc5\xbei krug. Max Verstappen je postavio drugo vrijeme iza njega sa zaostatkom od pet stotinki, dok se Mercedesov dvojac se smjestio iza njih. Nakon prvog stinta, u gara\xc5\xbei Ferrarija mehani\xc4\x8dari su postavljali novu podnicu na bolid Vettela. Do kraja je Verstappen uspio presko\xc4\x8diti na vrhu Ricciarda, a jedini koji nije postavio vrijeme je bio Pierre Gasly. Tijekom cijelog treninga, ve\xc4\x87ina voza\xc4\x8da je imala problema s degradacijom guma._NEWLINE_Drugi slobodni trening_NEWLINE_Na drugi slobodni trening vratili su se Alonso, Ocon i Leclerc. Prvu ve\xc4\x87u razliku na vode\xc4\x87oj poziciju napravio je Verstappen na ultrasoftu. _NEWLINE_Lewis Hamilton je pogrije\xc5\xa1io na ko\xc4\x8denju u prvom zavoju, blokirao gume i pro\xc5\xa1ao kroz travu, no nije bilo ve\xc4\x87ih posljedica za Britanca. Vettel je bio prvi od vode\xc4\x87ih na hypersoft gumama, a ubrzo mu se pridru\xc5\xbeio i R\xc3\xa4ikk\xc3\xb6nen. Na polovici treninga Verstappen je krenuo na stazu s ru\xc5\xbei\xc4\x8dastim gumama i pobolj\xc5\xa1ao svoje vrijeme za sedam desetinki. Zatim je Ricciardo stigao na desetinku i pol zaostatka u odnosu na mom\xc4\x8dadskog kolegu. Tijekom drugog dijela treninga, voza\xc4\x8di su odra\xc4\x91ivali simulaciju utrke. Desetak minuta prije kraja treninga, Verstappenov bolid RB14 se jednostavno ugasio prije ulaska u prvi zavoj._NEWLINE_Tre\xc4\x87i slobodni trening_NEWLINE_Za razliku od prva dva treninga, uvjeti na Autodromu Hermanos Rodr\xc3\xadguez na tre\xc4\x87em treningu nisu bili idealni. Ki\xc5\xa1a je ranije namo\xc4\x8dila stazu te su voza\xc4\x8di morali iza\xc4\x87i na gumama za mokro. Svi koji su iza\xc5\xa1li na stazu iza\xc5\xa1li su na intermedijima, jedino su dva Williamsa iza\xc5\xa1la na wet gumama za ja\xc4\x8du ki\xc5\xa1u. Ve\xc4\x87ina voza\xc4\x8da je iza\xc5\xa1la na stazu, ali svi su odradili samo jedan instalacijski krug. Otprilike pola sata prije kraja, Alonso koji je iza\xc5\xa1ao na hypersoftu, postavio je prvo vrijeme dana 1:21.213. Nakon njega je po\xc4\x8delo sve vi\xc5\xa1e voza\xc4\x8da izlaziti na stazu na slick gumama. Petnaest minuta prije kraja na stazi je bilo stanje virtualnog sigurnosnog automobila zbog parkiranog Mercedesa F1 W09 Valtterija Bottasa pokraj staze, zbog kvara na hidraulici. Do kraja treninga, voza\xc4\x8di su konstantno ru\xc5\xa1ili vremena, a najbr\xc5\xbei je opet bio Verstappen. Jedino je Haasov Kevin Magnussen ostao bez vremena na tre\xc4\x87em slobodnom treningu, zbog promjene hladnjaka na njegovom VF-18 bolidu.\n_START_SECTION_\nKvalifikacije\n_START_PARAGRAPH_\nPrva kvalifikacijska runda - Q1_NEWLINE_Nakon problema s hidraulikom na posljednjem treningu, Mercedes nije htio ni\xc5\xa1ta riskirati te je Valtteri Bottas za kvalifikacije dobio novi motor. Pierre Gasly je prvi iza\xc5\xa1ao na stazu, a na vrhu su se odmah utvrdili bolidi Ferrarija na hypersoft gumama i bolidi Mercedesa na ultrasoftu. Nedugo zatim Max Verstappen i Daniel Ricciardo su zasjeli na vrh, odvoziv\xc5\xa1i vrijeme ispod minute i 16 sekundi. Fernando Alonso je prilikom mjerenog kruga oti\xc5\xa1ao pre\xc5\xa1iroko u zavoju 11 te mu je vrijeme poni\xc5\xa1teno. U drugom stintu, Mercedesi su iza\xc5\xa1li na hypersoftu, \xc5\xa1to im je donijelo 1-2 poziciju. Alonso je uspio postaviti vrijeme. \xc5\xa0panjolac se probio u drugu rundu te je tako prekinuo niz od tri utrke gdje je ispadao u prvoj rundi. Carlos Sainz je u mjerenom krugu proklizao u zadnjem zavoju, no to nije previ\xc5\xa1e utjecalo na njegovo vrijeme. Ispali su dva Lance Stroll i Sergej Sirotkin u Williamsu, Romain Grosjean i Kevin Magnussen u Haasu, te Alonsov mom\xc4\x8dadski kolega Stoffel Vandoorne._NEWLINE_Druga kvalifikacijska runda - Q2_NEWLINE_U drugoj kvalifikacijskoj rundi Red Bull, Mercedes i Ferrari su iza\xc5\xa1li na ultrasoft gumama, dok se Force India se odlu\xc4\x8dila za supersoft gume, najtvr\xc4\x91u dostupnu komponentu guma taj vikend. Verstappen je jo\xc5\xa1 jednom bio najbr\xc5\xbei, sa \xc4\x8detiri tisu\xc4\x87inke ispred Hamiltona. U drugom poku\xc5\xa1aju voza\xc4\x8di Force Indije su koristili ultrasoft komponentu guma. Alonso i Esteban Ocon su popravili svoja vremena, ali nedovoljno za prolazak u zavr\xc5\xa1nu kvalifikacijsku rundu. Osim njih jo\xc5\xa1 su ispali Oconov mom\xc4\x8dadski kolega Sergio P\xc3\xa9rez i dva voza\xc4\x8da Toro Rossa, Brendon Hartley i Gasly koji nije ni postavio vrijeme u drugoj kvalifikacijskoj rundi jer je svakako startao kao posljednji u utrci zbog promjene elemenata pogonske jedinice._NEWLINE_Tre\xc4\x87a kvalifikacijska runda - Q3_NEWLINE_Vettel je na po\xc4\x8detku odradio sjajan krug te zasjeo na vrh, ali opet je Verstappen odvozio najbr\xc5\xbee vrijeme, desetinku br\xc5\xbee od Nijemca. Tri minute prije kraja sesije, voza\xc4\x8di su jurnuli van iz gara\xc5\xbea u borbu za najbolju poziciju. Raikkonen je izgubio dosta vremena u drugom sektoru te ostao \xc5\xa1esti, kao i Vettel koji nije uspio popraviti vrijeme. Ricciardo je odvozio sjajan krug te zasjeo na vrh, \xc5\xa1to se na kraju pokazalo kao i najbr\xc5\xbee vrijeme kvalifikacija. Verstappen napravio gre\xc5\xa1ku te je do\xc5\xa1ao tek do drugog mjesta, sa zaostatkom od dvije stotinke, dok je Hamilton na kraju do\xc5\xa1ao do tre\xc4\x87e pozicije, ispred svog najbli\xc5\xbeeg rivala Vettela.'